b'\n_START_ARTICLE_\nMikoyan-Gurevich MiG-15\n_START_SECTION_\nL\xc4\x97ktuvo suk\xc5\xabrimas ir dizainas\n_START_PARAGRAPH_\nDauguma ankstyv\xc5\xb3j\xc5\xb3 reaktyvini\xc5\xb3 naikintuv\xc5\xb3 dizainas primin\xc4\x97 senuosius propelerinius naikintuvus, nes buvo tiesiais sparnai, kurie aerodinamikos prasme buvo neefektyv\xc5\xabs ir trukd\xc4\x97 orlaiviui i\xc5\xa1vystyti maksimal\xc5\xb3 greit\xc4\xaf. Apie tai, jog lenkti sparnai gali b\xc5\xabti efektyvus aerodinaminis sprendimas, paskai\xc4\x8diuota dar vykstant Antrajam pasauliniam karui, t\xc4\x85 padar\xc4\x97 vokie\xc4\x8di\xc5\xb3 in\xc5\xbeinieriai. Mig-15 suk\xc5\xabrimas apipintas gandais, es\xc4\x85 tai kopija naci\xc5\xb3 kurto naikintuvo Folke-Wulf TA 183. \xc5\xa0i legenda grei\xc4\x8diausiai gim\xc4\x97 i\xc5\xa1 to, kad sovietams po karo pavyko kelis tokius aptikti savo zonoje padalintos Vokietijos, ta\xc4\x8diau jie nebuvo pilnos komplektacijos, nebuvo varikli\xc5\xb3. Dar vienas svarbus dalykas, nema\xc5\xbeai skiriasi \xc5\xa1i\xc5\xb3 naikintuv\xc5\xb3 proporcijos. Lieka tik pakreipti sparnai, ta\xc4\x8diau ir \xc5\xa1i\xc4\x85 kopijavimo versij\xc4\x85 galima atmesti, nes dar iki karo pabaigos, TSRS buvo i\xc5\xa1bandytas ne\xc4\xafprastas propelerinis l\xc4\x97ktuvas Mig-8 (\xe2\x80\x9eAntis\xe2\x80\x9c), kuris tur\xc4\x97jo lenktus sparnus._NEWLINE_Did\xc5\xbeiausia sovietams i\xc5\xa1kilusi problema kuriant naujos kartos naikintuvus, buvo reaktyvinio variklio netur\xc4\x97jimas. 1946\xc2\xa0m. varikli\xc5\xb3 k\xc5\xabr\xc4\x97jui Vladimirui Klimovui, bei visai TSRS in\xc5\xbeinieri\xc5\xb3 delegacijai pasisek\xc4\x97 vizitas Did\xc5\xbeiojoje Britanijoje, prosovieti\xc5\xa1kas prekybos ministras seras Staffodas Kripsas (Stafford Cripps), suteikia ie\xc5\xa1komos informacijos, bei leido nusipirkti licenzij\xc4\x85 Rolls-Royse Nene reaktyviniam varikliui gaminti. Taryb\xc5\xb3 S\xc4\x85junga pasigaminusi varikl\xc4\xaf pas save, j\xc4\xaf pavadino Klimov RD-45._NEWLINE_1945\xc2\xa0m. baland\xc5\xbeio 15 d. TSRS liaudies ministr\xc5\xb3 taryba pri\xc4\x97m\xc4\x97 dekret\xc4\x85 #493-192, kuriuo nurod\xc4\x97 Mikoyan OKB (bandomajam konstruktori\xc5\xb3 biurui) pagaminti du bandomuosius prototipus. T\xc5\xb3 pa\xc4\x8di\xc5\xb3 met\xc5\xb3 gruod\xc4\xaf atlikti ir pirmieji bandomieji skryd\xc5\xbeiai prototipais. L\xc4\x97ktuvai skrido, bet ne\xc4\xafprastas dizainas k\xc4\x97l\xc4\x97 valdymo problem\xc5\xb3, be to trukd\xc4\x97 ir nepatikimas variklis. Pirmoji problema buvo sprend\xc5\xbeiama bandant atrasti optimal\xc5\xb3 sparn\xc5\xb3 i\xc5\xa1lenkimo kamp\xc4\x85, taip pat sukurta nauja uodega. Na, o nepatikimas variklis buvo pakeistas i\xc5\xa1 Did\xc5\xbeiosios Britanijos parsigabentu ir prad\xc4\x97tu gaminti vietoje Klimov RD-45 varikliu. Galutinis gamybai tinkamas prototipas pavadintas I-310._NEWLINE_Mig-15 liemuo buvo sudarytas i\xc5\xa1 plienini\xc5\xb3 ir duraliuminio \xc5\xa1pant\xc5\xb3, padengtas duraliuminio skarda. U\xc5\xbepakalin\xc4\x97je liemens dalyje \xc4\xafstatytas turboreaktyvinis variklis, o liemens priekin\xc4\x97je dalyje \xe2\x80\x9eT\xe2\x80\x9c formos oro \xc4\xaftek\xc4\x97jimo anga. 35 laipsni\xc5\xb3 lenkti sparnai turi du plieninius lon\xc5\xbeeronus, jie dengti duraliuminiu. Sparnas turi 35\xc2\xb0 str\xc4\x97l\xc4\x97s form\xc4\x85 ir 3\xc2\xb0 \xe2\x80\x9eV\xe2\x80\x9c form\xc4\x85. Vertikalios uodegos plok\xc5\xa1tumos turi 56\xc2\xb0, o horizontalios\xc2\xa0\xe2\x80\x93 40\xc2\xb0 str\xc4\x97li\xc5\xa1kum\xc4\x85. Kabina hermeti\xc5\xa1ka, gaubtas pagamintas i\xc5\xa1 organinio stiklo. \xc4\xaerengta s\xc4\x97dyn\xc4\x97 su katapultavimosi galimybe. Tur\xc4\x97jo dvi 23\xc2\xa0mm patrankas, vien\xc4\x85 37\xc2\xa0mm patrank\xc4\x85. Gal\xc4\x97jo gabenti iki 100\xc2\xa0kg bomb\xc5\xb3 pakabintu po kiekvienu sparnu. Taip pat buvo galimyb\xc4\x97 pritvirtinti papildomus 250, 300 ar 600 litr\xc5\xb3 talpos kuro bakus, \xc5\xa1itaip padidindami skridimo atstum\xc4\x85._NEWLINE_Prototipo I-310 pagrindinis var\xc5\xbeovas d\xc4\x97l valstybinio u\xc5\xbesakymo buvo kito konstruktori\xc5\xb3 biuro sukurtas pana\xc5\xa1i\xc5\xb3 savybi\xc5\xb3 Lavochkin La-168. Ta\xc4\x8diau pasirinktas I-310, prad\xc4\x97jus gaminti masi\xc5\xa1kai, perkrik\xc5\xa1tytas \xc4\xaf Mig-15. 1948\xc2\xa0m. gruod\xc5\xbeio 31 d. pirmasis pagamintas naikintuvas pristatytas \xc4\xaf jo tarnybos viet\xc4\x85. 1949\xc2\xa0m. modelis \xc4\xaftrauktas \xc4\xaf Soviet\xc5\xb3 s\xc4\x85jungos oro paj\xc4\x97gas. Ta\xc4\x8diau pirmieji modeliai buvo su broku, pilotuojant naikintuvai tur\xc4\x97jo tendencij\xc4\x85 krypti \xc4\xaf kair\xc4\x99 arba de\xc5\xa1in\xc4\x99 pus\xc4\x99, tam pilotai net buvo sugalvoj\xc4\x99 pravard\xc4\x99 \xe2\x80\x9eno\xc5\xbeki\xe2\x80\x9c (\xe2\x80\x9ekardai\xe2\x80\x9c). \xc5\xa0ios klaidos i\xc5\xa1taisytos antrojoje, Mig-15 bis versijoje._NEWLINE_Atnaujintas variantas Mig-15 bis pristatytas 1950\xc2\xa0m. prad\xc5\xbeioje, jis tur\xc4\x97jo atnaujint\xc4\x85 ir galingesn\xc4\xaf Klimov VK-1 varikl\xc4\xaf, bei kelis atnaujinimus korpuse. Ry\xc5\xa1kiausiai matomas skirtumas buvo l\xc4\x97ktuvo priekyje, tai T formos oro separatoriuje \xc4\xaftaisytas \xc5\xbeibintas naktiniams skryd\xc5\xbeiams. Matomi ir auk\xc5\xa1tesni horizontali\xc5\xb3j\xc5\xb3 oro stabd\xc5\xbei\xc5\xb3 kra\xc5\xa1tai. 23\xc2\xa0mm kalibro patrankos ar\xc4\x8diau viena kitos, tod\xc4\x97l j\xc5\xb3 \xc4\xaftaisymas yra \xc5\xbeemiau, negu paprast\xc5\xb3 Mig-15, ar\xc4\x8diau naikintuvo va\xc5\xbeiuokl\xc4\x97s. O sparn\xc5\xb3 kra\xc5\xa1tuose atsirado tvirtinimo ta\xc5\xa1kai skirti prikabinti nevaldomoms raketoms gabenti. Taip pat buvo \xc4\xafmontuotas prietaisas Sirena-2, persp\xc4\x97jimams d\xc4\x97l pakliuvimo \xc4\xaf radaro signalo zon\xc4\x85. Be kita ko, naikintuvui nebereik\xc4\x97jo i\xc5\xa1trauk\xc4\x97jo, naikintuvas tur\xc4\x97jo \xc4\xafdiegt\xc4\x85 \xe2\x80\x9estarter\xc4\xaf\xe2\x80\x9c, skirt\xc4\x85 reaktyvinio l\xc4\x97ktuvo u\xc5\xbevedimui. Daug sen\xc5\xb3j\xc5\xb3 Mig-15 buvo gra\xc5\xbeinti \xc4\xaf gamykl\xc4\x85 perdarymui \xc4\xaf bis versij\xc4\x85 dar iki 1950-\xc5\xb3j\xc5\xb3 pabaigos._NEWLINE_Mig-15 variklis tur\xc4\x97jo pakankamai galios pasiekti vir\xc5\xa1garsin\xc4\xaf greit\xc4\xaf, ta\xc4\x8diau to negal\xc4\x97jo padaryti, nes netur\xc4\x97jo \xe2\x80\x9ejudan\xc4\x8dios uodegos\xe2\x80\x9c. Senojo tipo uodegos, l\xc4\x97ktuvui art\xc4\x97jant prie vir\xc5\xa1garsinio grei\xc4\x8dio, neu\xc5\xbetikrindavo geros l\xc4\x97ktuvo kontrol\xc4\x97s. Art\xc4\x97jant \xc5\xa1i\xc5\xb3 Mig karjeros pabaigai, visgi buvo sukurtas atnaujinimas pakei\xc4\x8diant senas uodegas \xc4\xaf naujas._NEWLINE_Mig-15 tapo legendiniu d\xc4\x97l s\xc4\x97kmingo pasirodymo prie\xc5\xa1 sunkiuosius JAV bombone\xc5\xa1ius B-29. Taip nutiko ne atsitiktinai, naikintuvas ir buvo kurtas specialiai \xc5\xa1iems bombone\xc5\xa1iams numu\xc5\xa1in\xc4\x97ti. TSRS pasigamino Tu-4 \xe2\x80\x9eBull\xe2\x80\x9c (\xe2\x80\x9eBulius\xe2\x80\x9c), kaip tikslias B-29 kopijas, nes keli pastarieji bombone\xc5\xa1iai dar vykstant Antrajam pasauliniam karui buvo nukrit\xc4\x99 TSRS teritorijoje. Taigi k\xc5\xabr\xc4\x97jai \xc5\xbeinojo b\xc5\xabsimo var\xc5\xbeovo charakteristikas. Naikintuvui \xc4\xafd\xc4\x97ti ginklai: dvi 23\xc2\xa0mm patrankos su 80 kulk\xc5\xb3 kiekvienam vamzd\xc5\xbeiui, bei 37\xc2\xa0mm patranka su 40 kulk\xc5\xb3, jie dar\xc4\x97 mil\xc5\xbeini\xc5\xa1k\xc4\x85 \xc5\xbeal\xc4\x85 dideliems, bet l\xc4\x97tiems ir nemanevringiems bombone\xc5\xa1iams. Ta\xc4\x8diau oro m\xc5\xab\xc5\xa1iuose su greitesniais ir taip pat manevringais naikintuvais atsirasdavo problem\xc5\xb3 d\xc4\x97l l\xc4\x97to \xc5\xa1audymo ir labai riboto kulk\xc5\xb3 skai\xc4\x8diaus._NEWLINE_Da\xc5\xbeniausiai gamintas modelis yra Mig-15 UTI, tai dvivietis mokomasis naikintuvas. Ta\xc4\x8diau Kinijos liaudies oro paj\xc4\x97gos juos naudodavo ir oro kovose. Var\xc5\xa1uvos pakto \xc5\xa1alyse iki 1970\xc2\xa0m. \xc5\xa1is orlaivis buvo pagrindinis treniruo\xc4\x8di\xc5\xb3 l\xc4\x97ktuvas. Taip atsitiko tod\xc4\x97l, kad Mikoyan-Gurovich konstruktori\xc5\xb3 biuras, po Mig-15 UTI suk\xc5\xabrimo, kitiems modeliams: Mig-17, Mig-19 nek\xc5\xabr\xc4\x97 treniruo\xc4\x8di\xc5\xb3 l\xc4\x97ktuv\xc5\xb3 versij\xc5\xb3. SSRS pilot\xc5\xb3 treniruot\xc4\x97ms pilnai u\xc5\xbeteko ir Mig-15 UTI. Ta\xc4\x8diau Kinija sau persidar\xc4\x97 ir Mig-17 ir Mig-19 \xc4\xaf dvivie\xc4\x8dius l\xc4\x97ktuvus. Po 1970\xc2\xa0m. \xc4\x8cekoslovakija senuosius UTI pakeit\xc4\x97 savos gamybos Aero L-29 Delfin ir L-39 Albatros, o Lenkija PZL TS-11 Iskra treniruo\xc4\x8di\xc5\xb3 l\xc4\x97ktuvais.\n_START_SECTION_\nKarini\xc5\xb3 operacij\xc5\xb3 istorija\n_START_PARAGRAPH_\nBe pa\xc4\x8dios SSRS, pirmoji eksportuotus Mig-15 naikintuvus prad\xc4\x97jo naudoti Kinijos Liaudies respublika. 1946\xe2\x80\x931949\xc2\xa0m. vyko Kinijos pilietinis karas tarp Kinijos Liaudies respublikos komunistini\xc5\xb3 paj\xc4\x97g\xc5\xb3 ir Kinijos Respublikos (dabar \xc5\xbeinomos Taivano pavadinimu), Mao Zeodong pra\xc5\xa1ym\xc5\xb3 TSRS dislokavo 50-\xc4\x85j\xc4\xaf IAD (istrebitelnaja aviadivizija) \xc5\xa1iaurin\xc4\x97je Kinijos liaudies respublikos dalyje, 1950\xc2\xa0m. prad\xc5\xbeioje. Jau 1950\xc2\xa0m. baland\xc5\xbeio 28 d. kapitonas Kalinikov numu\xc5\xa1\xc4\x97 Kinijos respublikos P-38 l\xc4\x97ktuv\xc4\x85. Tai pati buvo pirmoji pasiekta pergal\xc4\x97 oro m\xc5\xab\xc5\xa1yje pilotuojant Mig-15. T\xc5\xb3 pa\xc4\x8di\xc5\xb3 met\xc5\xb3 gegu\xc5\xbe\xc4\x97s 11 dien\xc4\x85 numu\xc5\xa1tas ir B-24 bombone\xc5\xa1is._NEWLINE_B\xc5\xabtent Kinijos liaudies armijai priklausantis Mig-15, Kor\xc4\x97jos kare susikov\xc4\x97 pirmajame pasaulyje reaktyvini\xc5\xb3 naikintuv\xc5\xb3 oro m\xc5\xab\xc5\xa1yje. Abi pus\xc4\x97s pirm\xc4\x85j\xc4\x85 pergal\xc4\x99 savinasi sau, tad tiksliai pasakyti ar Mig-15 ar F-80 laim\xc4\x97jo pirm\xc4\x85j\xc4\xaf susid\xc5\xabrim\xc4\x85 sunku. Ta\xc4\x8diau faktas jog pirmaisiais kovos metais Mig-15 dominavo tarp pirmos kartos reaktyvini\xc5\xb3 naikintuv\xc5\xb3, jo tiesioginiai oponentai buvo reaktyviniai naikintuvai F-80 ir Gloster Meteor, bei propeleriniai P-51 Mustang ir F4U Corsair. Jie nepaj\xc4\x97g\xc4\x97 grei\xc4\x8diu prilygti Mig, tod\xc4\x97l amerikie\xc4\x8diai buvo priversti atsi\xc5\xb3sti savo naujausius naikintuvus F-86 Sabre, kurie valdomi patyrusi\xc5\xb3 pilot\xc5\xb3 gal\xc4\x97jo b\xc5\xabti lygiaver\xc4\x8diais oponentais sovietiniams naikintuvams.\n_START_SECTION_\nKor\xc4\x97jos karas\n_START_PARAGRAPH_\nPrasid\xc4\x97jus Kor\xc4\x97jos karui, \xc5\xa0iaur\xc4\x97s Kor\xc4\x97jos oro paj\xc4\x97gos buvo ginkluotos dar Antrojo pasaulinio karo laik\xc5\xb3 propeleriniais naikintuvais Il-10 ir Jak-9. Nei aviacijos gausa nei juo labiau aviacijos prana\xc5\xa1umu komunistai negal\xc4\x97jo pasigirti susitik\xc4\x99 su USAF reaktyviniais naikintuvais F-80 ir F-84. Jie puikiai gyn\xc4\x97 bombone\xc5\xa1ius B-29, tod\xc4\x97l vos \xc4\xafsijungus \xc4\xaf konflikt\xc4\x85 amerikie\xc4\x8diams buvo \xc4\xafgyta visi\xc5\xa1ka oro erdv\xc4\x97s kontrol\xc4\x97, prad\xc4\x97ta bombarduoti ne vien strateginius objektus, bet ir \xc5\xa0. Kor\xc4\x97jos karines gurguoles._NEWLINE_\xc4\xae konflikt\xc4\x85 \xc4\xafsijungus TSRS ir Kinijos Liaudies oro paj\xc4\x97goms, atsiuntus Mig-15, pad\xc4\x97tis kardinaliai pasikeit\xc4\x97. Sovietiniai naikintuvai persv\xc4\x97r\xc4\x97 oro prana\xc5\xa1um\xc4\x85 \xc4\xaf \xc5\xa0. Kor\xc4\x97jos pus\xc4\x99, vos Spalio m\xc4\x97nes\xc4\xaf \xc4\xafsijungus Kinijos oro paj\xc4\x97goms numu\xc5\xa1ti 11 F-80, 7 B-29, 9 F-51, po toki\xc5\xb3 nes\xc4\x97kmi\xc5\xb3 1950 met\xc5\xb3 gruod\xc5\xbeio m\xc4\x97nes\xc4\xaf Tolim\xc5\xb3j\xc5\xb3 Ryt\xc5\xb3 paj\xc4\x97goms pad\xc4\x97ti atskraidintos trys F-86 Sabre divizijos i\xc5\xa1 JAV. Susitikus lygiaver\xc4\x8diams konkurentams abi pus\xc4\x97s propagandos tikslais siek\xc4\x97 padidinti savo pergali\xc5\xb3 skai\xc4\x8di\xc5\xb3, pavyzd\xc5\xbeiui, sovietai prane\xc5\xa1\xc4\x97 numu\xc5\xa1\xc4\x99 12 nauj\xc5\xb3j\xc5\xb3 F-86, JAV gyr\xc4\x97si nukov\xc4\x99 8 Mig-15. Nors pana\xc5\xa1iausia, kad abi pus\xc4\x97s neteko 3-4 naikintuv\xc5\xb3._NEWLINE_Kod\xc4\x97l TSRS gal\xc4\x97jo dirbtinai i\xc5\xa1p\xc5\xabsti savo pergales? 1) Nema\xc5\xbeai auk\xc5\xa1to rango pilot\xc5\xb3 nor\xc4\x97jo \xc4\xafsiteikti J. Stalinui (kuris \xc5\xbeud\xc4\x97 ar \xc4\xaf tremt\xc4\xaf pasi\xc5\xb3sdavo jo l\xc5\xabkes\xc4\x8di\xc5\xb3 nepatenkinusius vadus). 2) U\xc5\xbe kiekvien\xc4\x85 oro pergal\xc4\x99 pilotai gaudavo 1500 rubli\xc5\xb3 premij\xc4\x85. 3) Mig-15 l\xc4\x97ktuve \xc4\xafmontuota ginklo kamera filmavo itin prastai, i\xc5\xa1 jos pateikt\xc5\xb3 kadr\xc5\xb3 sunku nustatyti ar prie\xc5\xa1o l\xc4\x97ktuvas tik pa\xc5\xbeeistas ar jau nebekontroliuojamas (pvz pilotas katapultuodavosi)._NEWLINE_Ta\xc4\x8diau kita vertus Mig-15 numu\xc5\xa1davo tikrai daug l\xc4\x97ktuv\xc5\xb3 vien tod\xc4\x97l jog po vien\xc4\x85 niekados neskraid\xc4\x97, skrisdavo ma\xc5\xbeiausiai du l\xc4\x97ktuvai, i\xc5\xa1 kuri\xc5\xb3 vienas buvo pagrindinis, o kitas atlikdavo gyn\xc4\x97jo pareigas. Amerikie\xc4\x8diai tok\xc4\xaf puolim\xc4\x85 \xc4\xafvardijo kaip \xe2\x80\x9ekardas ir skydas\xe2\x80\x9c._NEWLINE_Lyginant Mig-15 ir F-86 galima pasteb\xc4\x97ti jog sovietinis naikintuvas buvo greitesnis (1005 km/h prie\xc5\xa1 972 km/h), gal\xc4\x97jo skristi auk\xc5\xa1\xc4\x8diau (15500\xc2\xa0m prie\xc5\xa1 14936 m), kopimo auk\xc5\xa1tyn greitis 2800 metr\xc5\xb3 per minut\xc4\x99 buvo geresnis nei F-86 demonstruotas 2200 m/min. Taip pat Mig gal\xc4\x97jo grei\xc4\x8diau apsisukti ore, o jo ginklai didesnio kalibro. Bet F-86 savo tr\xc5\xabkumus kompensuodavo didesniu grei\xc4\x8diu \xc5\xbeemuose auk\xc5\xa1\xc4\x8diuose, ma\xc5\xbeesnio kalibro (12,5 mm), bet 6 patrankomis su 1,602 kulkomis, kai Mig-15 bendrai tur\xc4\x97jo vos 200. Taip pat amerikie\xc4\x8diai savo naikintuvuose be paprast\xc5\xb3 taikikli\xc5\xb3 jau tur\xc4\x97jo ir radarus, leid\xc5\xbeian\xc4\x8dius net nakt\xc4\xaf i\xc5\xa1 toli u\xc5\xbefiksuoti i\xc5\xa1 kur art\xc4\x97ja prie\xc5\xa1o naikintuvai._NEWLINE_Mig-15 i\xc5\xa1liko efektyvus net pasirod\xc5\xbeius F-86 naikintuvams, 1951\xc2\xa0m. lapkri\xc4\x8dio m\xc4\x97nes\xc4\xaf Tolim\xc5\xb3j\xc5\xb3 Ryt\xc5\xb3 oro paj\xc4\x97g\xc5\xb3 vyriausiasis vadas nurod\xc4\x97 bombone\xc5\xa1iams skraidyti tik nakt\xc4\xaf. Taikinius rasti radar\xc5\xb3 pagalba. Toks sprendimas buvo paremtas Mig-15 netikimu naktin\xc4\x97ms kautyn\xc4\x97ms, juose nebuvo radar\xc5\xb3 aptinkan\xc4\x8di\xc5\xb3 prie\xc5\xa1us, o tamsi\xc4\x85 nakt\xc4\xaf ir dideli\xc5\xb3 grei\xc4\x8diu buvo sud\xc4\x97tinga kautis. Naktiniai gynybai \xc5\xa0iaur\xc4\x97s Kor\xc4\x97ja naudojo propelerinius Lavoshnik La-11. Kurie akivaizd\xc5\xbeiai nusileido savo galimyb\xc4\x97mis. Tuo tarp\xc5\xb3 vietoje F-80 ir F-84 bombone\xc5\xa1i\xc5\xb3 apsaugai prad\xc4\x97ti naudoti naujai sukurti F3D \xe2\x80\x9eSkyknight\xe2\x80\x9c ir F-94 \xe2\x80\x9eStarfire\xe2\x80\x9c._NEWLINE_Skai\xc4\x8diuojama jog soviet\xc5\xb3 64 oro divizijos korpusas vir\xc5\xa1 \xc5\xa0. Kor\xc4\x97jos numu\xc5\xa1\xc4\x97 1106 l\xc4\x97ktuvus, i\xc5\xa1 j\xc5\xb3 142 numu\xc5\xa1ti su Mig-15 naikintuvais.\n_START_SECTION_\nKiti konfliktai\n_START_PARAGRAPH_\nNuo 1950-\xc5\xb3j\xc5\xb3 Kinijos liaudies oro paj\xc4\x97gos da\xc5\xbenai susiremdavo su Kinijos respublikos oro paj\xc4\x97gomis. 1958\xc2\xa0m. Kinijos respublikos paj\xc4\x97goms priklausantis F-86, ginkluotas naujomis AIM-9, oras-oras tipo raketa, pirm\xc4\x85 kart\xc4\x85 istorijoje numu\xc5\xa1\xc4\x97 kit\xc4\x85 l\xc4\x97ktuv\xc4\x85. Juo tapo Mig-15.\n_START_SECTION_\nDezertyravimas\n_START_PARAGRAPH_\nJAV labai nor\xc4\x97josi i\xc5\xa1bandyti tikr\xc4\x85 Mig-15, ta\xc4\x8diau iki tol pavykdavo tik Kor\xc4\x97jos kare numu\xc5\xa1t\xc5\xb3 mig detales susirinkti. Kad gautu piln\xc4\x85 naikintuv\xc4\x85, buvo surengta \xe2\x80\x9eOperacija Mulah\xe2\x80\x9c (Operation Moolah), jos esm\xc4\x97 suteikti pilotui JAV pilietyb\xc4\x99, bei u\xc5\xbe sveik\xc4\x85 naikintuv\xc4\x85 duoti 100 000 $. Pa\xc4\x8diu pirmuoju tapo lenkas Franszek Jerecki, jis nusileido Danijai priklausan\xc4\x8dios Branhalm saloje \xc4\xafrengtame aerodrome, 1953\xc2\xa0m. kovo 5 d. Danai pakviet\xc4\x97 amerikie\xc4\x8dius ap\xc5\xbei\xc5\xabr\xc4\x97ti ir i\xc5\xa1bandyti naikintuv\xc4\x85, o po keli\xc5\xb3 savai\xc4\x8di\xc5\xb3, remiantis tarptautiniais susitarimais laivu parplukd\xc4\x97 savininkams, Lenkijos oro paj\xc4\x97goms. Pilotas gavo JAV pilietyb\xc4\x99 ir 50 000 $._NEWLINE_Kitas Mig-15 nusileido Kimpo oro baz\xc4\x97je, Piet\xc5\xb3 Kor\xc4\x97jos teritorijoje. \xc5\xa0. Kor\xc4\x97jos pilotas No Kum-Sok buvo jauniausias komunistin\xc4\x97s valstyb\xc4\x97s reaktyvinio naikintuvo pilotas. Jis gavo JAV pilietyb\xc4\x99 ir 100 000 $, o naikintuvas nebuvo gr\xc4\x85\xc5\xbeintas. Dabar \xc5\xa1is naikintuvas eksponuojamas Nacionaliniame JAV oro paj\xc4\x97g\xc5\xb3 muziejuje, Deitone, Ohajo valstijoje.\n_START_SECTION_\nProdukcija\n_START_PARAGRAPH_\nTSRS pasigamino apie 12 000 \xc4\xafvairi\xc5\xb3 modifikacij\xc5\xb3 Mig-15 naikintuv\xc5\xb3. Ta\xc4\x8diau buvo perleid\xc4\x99 licenzijas gamintis ir kitoms valstyb\xc4\x97ms, \xc4\x8cekoslovakija gaminosi S-102 arba S-103, lenkai savo l\xc4\x97ktuvus krik\xc5\xa1tijo Lim-1 ir Lim-2, dvivie\xc4\x8dius SB lim-1 ir SB lim-2 vardais. Tuo tarpu Kinija prad\xc5\xbeioje gaminosi l\xc4\x97ktuvus, bet variklius jiems tiek\xc4\x97 TSRS. Vienvie\xc4\x8diai perkrik\xc5\xa1tyti \xc4\xaf J-2, dvivie\xc4\x8diai \xc4\xaf JJ2, pastarasis modelis dominavo Kinijos liaudies armijos oro paj\xc4\x97gose.\n_START_SECTION_\n\xc5\xa0alys naudotojos\n_START_PARAGRAPH_\nNaudoti Var\xc5\xa1uvos pakto \xc5\xa1alyse, Kinijoje, \xc5\xa0iaur\xc4\x97s Kor\xc4\x97joje, Artim\xc5\xb3j\xc5\xb3 Ryt\xc5\xb3 \xc5\xa1alyse.\n_START_SECTION_\nDabar naudoja\n_START_PARAGRAPH_\nKaip mokomuosius naudoja Kinija ir \xc5\xa0iaur\xc4\x97s Kor\xc4\x97ja.'